
ПРЕДЛОЖЕНИЕ ЗА РЕЗОЛЮЦИЯ НА ЕВРОПЕЙСКИЯ ПАРЛАМЕНТ
относно докладите на Комисията за Украйна за 2023 и 2024 г.
(2025/2026(INI))
Европейският парламент,
–	като взе предвид предишните си резолюции относно Украйна,
–	като взе предвид работния документ на службите на Комисията, озаглавен „Доклад за Украйна за 2024 г.“ (SWD(2024)0699), придружен от съобщението на Комисията относно политиката на ЕС за разширяване за 2024 г. (COM(2024)0690),
–	като взе предвид член 55 от своя Правилник за дейността,
–	като взе предвид доклада на комисията по външни работи (A10-0000/2025),
А.	като има предвид, че Парламентът осъжда по възможно най-категоричен начин руската агресия срещу Украйна и подкрепя правото на Украйна на суверенитет, независимост и териториална цялост в рамките на международно признатите ѝ граници;
Б.	като има предвид, че Украйна прояви забележителна издръжливост и ангажираност по отношение на европейския си път на развитие въпреки продължаващата руска агресивна война;
В.	като има предвид, че започнатите от Украйна законодателни реформи отразяват нейната ангажираност за привеждане на законодателството ѝ в съответствие с достиженията на правото на ЕС;
Г.	като има предвид, че остават нерешени проблеми в области като независимостта на съдебната власт и системната корупция, които трябва да бъдат преодолени чрез по-голяма правителствена отчетност и международен надзор;
Д.	като има предвид, че Украйна постигна напредък в регионалното сътрудничество и в социално-икономическите реформи, за да приведе своите политики в съответствие със стандартите на ЕС;
Е.	като има предвид, че демократичните институции на Украйна доказаха, че са адаптивни в условията на военното положение, въпреки че продължават да съществуват опасения по отношение на прозрачността и баланса на властите през този период;
Ж.	като има предвид, че е постигнат напредък в реформата на публичната администрация, но че все още е нужно да се изгради допълнителен капацитет и да се подобри управлението на човешките ресурси;
З.	като има предвид, че съдебната система възобнови някои свои ключови функции, включително проверката на съдиите и прилагането на мерки за борба с корупцията, въпреки че стандартите за почтеност и прозрачност трябва да бъдат засилени;
И.	като има предвид, че Украйна демонстрира ангажираност със зелената програма чрез законодателство в областта на енергията от възобновяеми източници и чрез привеждане в съответствие на същото с целите на Европейския зелен пакт;
Й.	като има предвид, че гражданското общество продължава да бъде стълб на устойчивостта и демокрацията в Украйна, въпреки че случаите на натиск срещу активисти пораждат опасения и изискват действия от страна на правителството;
К.	като има предвид, че свободата на изразяване на мнение и независимостта на медиите се сблъскват с проблеми, особено в условията на военното положение; като има предвид, че са необходими реформи за възстановяването на плурализма и защитата на журналистите;
Л.	като има предвид, че процесът на интеграция на Украйна в ЕС се ползва с широка обществена и институционална подкрепа и консенсус, което отразява силния обществен ангажимент за членство в ЕС въпреки настоящите трудности;
М.	като има предвид, че членството в ЕС продължава да е изключително важен двигател за демократичното развитие на Украйна и ще бъде ключов фактор за гарантиране на бъдещата сигурност, стабилност и независимост на страната;
Относно актуалното състояние на руската агресивна война и санкциите
1.	отново заявява своята непоколебима солидарност с народа на Украйна и своята подкрепа за независимостта, суверенитета и териториалната цялост на Украйна в рамките на нейните международно признати граници; категорично подчертава неотменимото право на Украйна на самоотбрана в съответствие с член 51 от Устава на ООН;
2.	подчертава, че ЕС и неговите държави членки трябва значително да увеличат помощта, която предоставят, за да подкрепят правото на Украйна на самоотбрана; настоява, че ЕС и неговите държави членки заедно с партньорите и съюзниците трябва да допринесат за осигуряването на стабилни гаранции за сигурност за Украйна, за да бъде възпряна по-нататъшната агресия от страна на Русия;
Ангажимент за присъединяване към ЕС
3.	горещо приветства непоколебимия ангажимент на Украйна да изпълни изискванията за членство в ЕС, включително да спазва достиженията на правото на ЕС;
4.	отбелязва споразумението между САЩ и Украйна относно минералите от критично значение; посреща със задоволство факта, че в него е използван експлицитен език, предназначен да защити процеса на присъединяване на Украйна към ЕС и свързаните с него задължения, както и да гарантира съвместимост със задълженията на Украйна към международните финансови институции и други официални кредитори; призовава Комисията да следи за стриктното прилагане на тези предпазни мерки;
Демокрация, принципи на правовата държава и борба с корупцията
5.	отчита извънредните усилия на Украйна за укрепване на демократичните институции по време на война; същевременно насърчава Украйна да увеличи прозрачността на законодателните процеси и да отделя повече ресурси за съдебните реформи;
6.	призовава Украйна да се справи с проблемите, които възпрепятстват развитието на съдебната система; подчертава необходимостта от подобряване на независимостта на съдебната власт и борбата с корупцията;
7.	приветства назначаването на нов ръководител на Националната агенция за предотвратяване на корупцията и на независими одитори, които да оценят ефективността на Националното бюро за борба с корупцията на Украйна при разследването на корупцията; приветства влизането в сила на изменения Наказателен кодекс и на Наказателно-процесуалния кодекс; изразява одобрение по отношение на приемането на плана за действие за изпълнение на стратегията за възстановяване на активи за периода 2024 – 2025 г. и свързаните с този план мерки;
8.	насърчава Украйна да защитава независимостта и ефективността на институциите за борба с корупцията, включително Специализираната прокуратура за борба с корупцията (СПБК), като гарантира прозрачността на процесите на назначаване и предпазва тези органи от политическо въздействие; поздравява Украйна за увеличаването на персонала на СПБК;
9.	приема за сведение констатациите в допълнението към втория доклад за изпълнение, приет от Групата държави срещу корупцията към Съвета на Европа на 22 ноември 2024 г., според които Украйна е изпълнила задоволително или е разгледала по задоволителен начин 18 от общо 31 препоръки, съдържащи се в този доклад; насърчава Украйна да изпълни изцяло останалите препоръки;
Основни свободи и права на човека
10.	поздравява Украйна за ангажимента ѝ да отстоява основните права въпреки продължаващата руска агресивна война; приветства неотдавнашното приемане на Плана за действие за защита на правата на националните малцинства до 2027 г., който има за цел да хармонизира украинското законодателство с европейските стандарти;
Регионално сътрудничество и добросъседски отношения
11.	приветства активното участие на Украйна в регионални инициативи, като например водещата ѝ роля във Форума на гражданското общество на държавите от Източното партньорство и ролята ѝ на координатор на трансгранични търговски проекти с Полша;
12.	приветства и насърчава всички опити на Украйна и държавите – членки на ЕС, да разгледат нерешените аспекти на историческите двустранни и регионални отношения, например клането във Волиния, в дух на истинско и искрено помирение и при зачитане на ценностите на ЕС за човешко достойнство, историческа истина и добросъседски отношения; счита, че при наличието на добра воля на всички заинтересовани страни търпеливият процес на помирение ще излекува раните от миналото; приветства в този контекст текущите преговори между полските и украинските власти, които доведоха до възобновяването през април 2025 г. на ексхумацията на гробове на полски граждани на украинска територия; изразява надежда, че процесът ще продължи с ясната цел да се осигури на жертвите достойно погребение и възпоменание;
Социално-икономически реформи
13.	приветства изпълнението от страна на Украйна на приоритетния план за действие за периода 2023 – 2024 г. и приемането на законодателството, необходимо за реформиране на Бюрото за икономическа сигурност на Украйна;
14.	припомня приемането на Закона за местните обществени услуги през 2023 г. и насърчава украинското правителство да възприеме системен подход към предстоящите реформи на публичната администрация чрез изграждане на ясна визия и структурирана стратегия за изпълнение;
15.	насърчава Украйна да постигне напредък по одобряването на проектозакон № 4298 с оглед на провеждането на реформите на местната държавна администрация съгласно стандартите на ЕС, като за целта се създаде балансирана правна рамка за надзор в съответствие с принципа на пропорционалност и Европейската харта за местно самоуправление, която не нарушава правомощията, прерогативите и функциите в самоуправлението на местните органи; припомня искането си за въвеждане на юридическа правосубектност за местните и регионалните публични органи;
16.	призовава Украйна да продължи да напредва в изпълнението на плана за Украйна съгласно Регламент (ЕС) 2024/792[footnoteRef:2]; [2:  Регламент (ЕС) 2024/792 на Европейския парламент и на Съвета от 29 февруари 2024 г. за създаване на механизъм за Украйна, ОВ L 2024/792, 29.2.2024 г., ELI: http://data.europa.eu/eli/reg/2024/792/oj.] 

Енергетика, околна среда, устойчиво развитие и свързаност
17.	приветства значителния напредък, постигнат по отношение на реформите в енергийния сектор, и придържането на Украйна към целите на Европейския зелен пакт;
18.	поздравява Украйна за приемането на нейния национален план в областта на енергетиката и климата;
19.	препоръчва на Комисията бързо да отвори преговорни клъстери с Украйна, за да се постигне възможно най-бърз напредък по кандидатурата на страната за членство в ЕС, при условие че тя продължи да прилага достиженията на правото на ЕС и приключи предприетите от нея реформи;
20.	възлага на своя председател да предаде настоящата резолюция съответно на Съвета и на Комисията.

[bookmark: _Toc256000004]ИЗЛОЖЕНИЕ НА МОТИВИТЕ
Като докладчик по тази важна инициатива имам удоволствието да представя доклад, който отразява постоянния и непоколебим стратегически ангажимент на Европейския съюз към Украйна. Настоящият доклад е първият от началото на пълномащабното руско нашествие в Украйна, предоставянето на Украйна на статут на страна кандидатка и началото на преговорите за присъединяване.
Украйна е най-важната област, към която е насочена дейността на ЕС в сферата на външните отношения. Продължаващата война в Украйна вече оказа дълбоко влияние върху ЕС и продължава да го прави. Изходът от войната е от екзистенциално значение за ЕС. Ето защо ЕС и неговите държави членки предоставят последователна политическа, дипломатическа, финансова и военна помощ на Украйна. Като се има предвид сегашният обрат в позицията на администрацията на Тръмп, отговорността на ЕС е още по-голяма.
Подготвих проектодоклада на фона на геополитическия контекст и контекста на сигурност, очертани по-горе. Текстът засяга подготовката на Украйна да изпълни изискванията за членство в ЕС, включително да спазва достиженията на правото на ЕС. Освен това анализирам сложните вътрешни реформи, които се провеждат в условията на продължаващата война. Подчертавам по-специално въпроса за демокрацията, принципите на правовата държава и борбата с корупцията. Насърчава се разширяването на постиженията от реформите в сферата на енергетиката, околната среда, устойчивото развитие и свързаността. Освен това подчертавам важността на регионалното сътрудничество и добросъседските отношения.
На етапа на измененията проектът на доклад ще бъде подобрен и разширен с допълнителни аспекти, които ще съдържат последните събития в рамките на международните преговори, ако има такива, и усилията за вътрешни реформи.
В заключение отново заявявам уверената си позиция, че Европейската комисия следва да отвори преговорни клъстери, за да се постигне възможно най-бърз напредък по кандидатурата на Украйна за членство в ЕС. За да може този процес да приключи успешно, е необходимо да проявим лидерство, решителност и визия, тъй като в условията на една все по-нестабилна международна обстановка става дума за геостратегическа инвестиция с цел Европа да бъде обединена и силна.

ПРЕДОСТАВИЛИ ИНФОРМАЦИЯ НА ДОКЛАДЧИКА
<FootprintIntro>В съответствие с член 8 от приложение I към Правилника за дейността докладчикът декларира, че в хода на изготвяне на проекта на доклад е получена информация от следните субекти или лица:</FootprintIntro>
	Субект и/или лице

	Няма



Списъкът по-горе е изготвен в рамките на изключителната отговорност на докладчика.
Когато физически лица са идентифицирани в списъка по име, по функция или и по двете, докладчикът декларира, че на съответните физически лица е представено Съобщение за защита на данните № 484 на Европейския парламент (https://www.europarl.europa.eu/data-protect/index.do), в което се определят приложимите условия за обработването на техните лични данни и правата, свързани с това обработване.

